Alustuseks

Sügisel 2008 alustasime abiturientidega e-portfoolio koostamist. Miks?

Kirjanduse tundide loomingulised katsetused, eelkõige oma klassi sürrealistlik portreteerimine, ja eesti keele stiiliharjutused pakkusid üllatavaid, leidlikke, humoorikaid momente ning mõjusid värskendavalt, inspireerivalt. Järgnesid marginaalid, kujundite joonistamised...Kui ühes klassis on palju loovaid, mitmekülgseid natuure, siis väärivad nende mõtted ja teod pikemat jäädvustamist kui hetk tunnis. Mõeldud - tehtud : esmakordselt ühine e-portfoolio ajaveebis!

Praeguseks, mil riigieksamikirjandini on jäänud kuu aega, sisaldab Timmu eestvedamisel peetud blogi meenutusi ühest kooliaastast. Selles on tükike 12.a klassi aja- ja mõttelugu - tutvuge, lugege.

IKT vahendid võimaldasid noortel ka fotoromaani luua. See oli samuti uus ja põnev kogemus: ühendada J.W.Goethe "Faust" ja internet.

Traditsioonilise referaadi asemel katsetasime sel aastal arvustuse vormi. Mõni loetud teos kajastub siinseteski arvustustes.

Kuna käesoleva aasta kirjandusolümpiaadi temaatika hõlmas eesti kirjandust alates 1980. aastatest, võib siit leida ka Elo Viidingu (Vee) elu ja loomingu tutvustuse ning luuletuste analüüsi küsimused.

E-tööleht nn kadunud põlvkonna kirjanike kohta oli mõeldud kirjandustundide elavdamiseks perioodil, kui kevadväsimus ja lähenev eksamiperiood endast juba tuntavalt märku andsid...